## La Generalitat no consentirà “ni un atac més” a la llengua, la cultura i les senyes d’identitat de la Comunitat Valenciana i arribarà “allà on faça falta” per a defensar-les

*** El Consell rebutja l’“acord nefast per a Espanya” a què s’ha arribat al Congrés, “en el qual s’utilitzen les llengües per a dividir i no per a unir” i demana que la Comunitat deixe de ser “moneda de canvi”
* Avança que el Consell aprovarà, en la seua pròxima reunió, una declaració institucional en defensa del valencià, “a la vista de la submissió enfront dels que volen trencar Espanya” per part de Pedro Sánchez i Francina Armengol
* Requerirà al president del Govern i a la presidenta del Congrés que es respecten les senyes d’identitat, la cultura i la llengua pròpia i instarà el president del Consell Europeu a no acceptar cap petició que afecte de manera negativa a aquestes
* El Consell recorda que “la cambra de representació territorial és el Senat, lloc on les diverses llengües d’Espanya ja es poden utilitzar” i convida a no instrumentalitzar “de manera partidista” el Congrés dels Diputats**

**València.**

La Generalitat no consentirà “ni un atac més” a la llengua, la cultura i les senyes d’identitat de la Comunitat Valenciana i arribarà “allà on faça falta” per a defensar-les després de l’“acord nefast per a Espanya” a què es va arribar aquest dijous al Congrés i en el qual “s’utilitzen les llengües per a dividir i no per a unir”.

Així ho ha anunciat la vicepresidenta segona i consellera de Serveis Socials, Igualtat i Habitatge, Susana Camarero, que ha pronunciat una declaració institucional al Palau de la Generalitat acompanyada de la consellera d’Hisenda, Economia i Administració Pública, Ruth Merino; la consellera de Justícia i Interior, Elisa Núñez, i la consellera de Medi Ambient, Aigua, Infraestructures i Territori, Salomé Pradas.

Per això, “a la vista de la submissió enfront dels que volen trencar Espanya per part del president del Govern, Pedro Sánchez, i la presidenta del Congrés, Francina Armengol, el pròxim Ple del Consell aprovarà una declaració institucional en defensa de la llengua pròpia de la Comunitat Valenciana, el valencià, reconeguda en l’article 6 de l’Estatut d’Autonomia i en l’article 3 de la Constitució Espanyola”.

A més, el Consell remetrà al president d’Espanya i de torn del Consell de la Unió Europea i a la presidenta del Congrés un requeriment perquè “es respecten les nostres senyes d’identitat, la nostra història, cultura i llengua centenàries”, ha detallat Susana Camarero. Igualment, s’instarà el president del Consell Europeu, Charles Michel, al fet que, “davant de qualsevol petició que ens afecte, es respecte el valencià”.

El Consell recorda que “la cambra de representació territorial és el Senat, lloc on les diverses llengües d’Espanya ja poden ser utilitzades”, per la qual cosa “no té sentit” instrumentalitzar “de manera partidista” el Congrés dels Diputats “per a cedir davant dels que busquen l’enfrontament entre els espanyols”.

“La Comunitat Valenciana ha de deixar de ser moneda de canvi en els pactes entre Sánchez i els separatistes catalans. L’anterior Consell ho permetia, el de Carlos Mazón no ho tolerarà, sempre amb lleialtat a la Constitució i amb fidelitat a Espanya”, sosté també el Consell en la seua declaració, que demana que es respecte per al valencià “el mateix estatus d’oficialitat” que per a la resta de les llengües oficials de l’Estat.

Fecha: 18/08/2023